CELEX: 32018D1590
Language: bg
Date: 2018-10-19 00:00:00
Title: Решение (ЕС) 2018/1590 на Комисията от 19 октомври 2018 година за изменение на решения 2012/481/ЕС, 2014/391/ЕС, 2014/763/ЕС и 2014/893/ЕС по отношение на срока на валидност на екологичните критерии за присъждането на екомаркировката на ЕС за някои изделия, както и на свързаните изисквания за оценка и проверка (нотифицирано под номер С(2018) 6805) (Текст от значение за ЕИП.)

23.10.2018   
               
               
                  BG
               
               
                  Официален вестник на Европейския съюз
               
               
                  L 264/24
               
            
         РЕШЕНИЕ (ЕС) 2018/1590 НА КОМИСИЯТА
         от 19 октомври 2018 година
         за изменение на решения 2012/481/ЕС, 2014/391/ЕС, 2014/763/ЕС и 2014/893/ЕС по отношение на срока на валидност на екологичните критерии за присъждането на екомаркировката на ЕС за някои изделия, както и на свързаните изисквания за оценка и проверка
         
            
               (нотифицирано под номер С(2018) 6805)
            
         
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕО) № 66/2010 на Европейския парламент и на Съвета от 25 ноември 2009 г. относно екомаркировката на ЕС (1), и по-специално член 8, параграф 2 от него,
         след консултация със Съвета по екомаркировка на Европейския съюз,
         като има предвид, че:
         
                     (1)
                  
                  
                     Срокът на валидност на екологичните критерии за присъждане на екомаркировката на ЕС за печатни изделия, както и на свързаните изисквания за оценка и проверка, определени в Решение 2012/481/ЕС на Комисията (2), изтича на 31 декември 2018 г.
                  
               
                     (2)
                  
                  
                     Срокът на валидност на екологичните критерии за присъждане на екомаркировката на ЕС за матраци, както и на свързаните изисквания за оценка и проверка, определени в Решение 2014/391/ЕС на Комисията (3), изтича на 23 юни 2018 г.
                  
               
                     (3)
                  
                  
                     Срокът на валидност на екологичните критерии за присъждане на екомаркировката на ЕС за абсорбиращи продукти за лична хигиена, както и на свързаните изисквания за оценка и проверка, определени в Решение 2014/763/ЕС на Комисията (4), изтича на 24 октомври 2018 г.
                  
               
                     (4)
                  
                  
                     Срокът на валидност на екологичните критерии за присъждане на екомаркировката на ЕС за козметични продукти с отмиване, както и на свързаните изисквания за оценка и проверка, определени в Решение 2014/893/ЕС на Комисията (5), изтича на 9 декември 2018 г.
                  
               
                     (5)
                  
                  
                     В съответствие със заключенията от проверката на пригодността на екомаркировката на ЕС (REFIT) от 30 юни 2017 г. (6) Комисията, заедно със Съвета по екомаркировка на ЕС, извърши оценка на целесъобразността на всяка продуктова група, преди да предложи продължаване на съществуването ѝ. Тази оценка потвърди правилността на сега действащите екологични критерии, както и на свързаните с тях изисквания за оценка и проверка, установени с решения 2012/481/ЕС, 2014/391/ЕС, 2014/763/ЕС и 2014/893/ЕС. Оценката освен това показа целесъобразността от запазване на екомаркировката на ЕС за посочените продуктови групи, като обаче в някои случаи това се извършва посредством обединяването им с други съществуващи продуктови групи, за да се подобри полезното взаимодействие между продуктовите групи и да се увеличи използването на екомаркировката на ЕС. При преразглеждането следва да се обърне достатъчно внимание на съгласуваността между съответните политики на ЕС, законодателството и научните доказателства.
                  
               
                     (6)
                  
                  
                     Печатните изделия и изделията от преработена хартия са свързани много тясно помежду си. Освен това е в ход процес на преразглеждане за изделията от графична хартия, които представляват изходна суровина за печатните изделия. С цел подобряване на полезното взаимодействие и увеличаване на използването на екомаркировката на ЕС за тези продуктови групи срокът на валидност на сега действащите критерии за печатните изделия следва да бъде уеднаквен със срока за изделията от преработена хартия — т.е. до 31 декември 2020 г.
                  
               
                     (7)
                  
                  
                     С цел увеличаване на използването на екомаркировката на ЕС за матраци следва да се обмисли сливането на тази продуктова група с продуктовата група на мебелите. Като първа стъпка срокът на валидност на сега действащите критерии за матраци следва да бъде уеднаквен с този за мебелите — т.е. до 28 юли 2022 г.
                  
               
                     (8)
                  
                  
                     По отношение на абсорбиращите продукти за лична хигиена, за да се придаде стабилност на пазара и на настоящите и евентуалните бъдещи притежатели на лицензи, която евентуално да доведе до допълнително използване на екомаркировката на ЕС от промишлеността, действието на сега действащите критерии за екомаркировката на ЕС за абсорбиращи продукти за лична хигиена следва да бъде удължено до 31 декември 2022 г.
                  
               
                     (9)
                  
                  
                     Срокът на валидност на критериите за екомаркировката на ЕС за козметични продукти с отмиване следва да бъде удължен до 31 декември 2021 г., за да се даде възможност да приключи тяхното преразглеждане.
                  
               
                     (10)
                  
                  
                     Поради това е целесъобразно да бъде удължен срокът на валидност на тези критерии и изисквания за оценка и проверка.
                  
               
                     (11)
                  
                  
                     Решения 2012/481/ЕС, 2014/391/ЕС, 2014/763/ЕС и 2014/893/ЕС следва да бъдат съответно изменени.
                  
               
                     (12)
                  
                  
                     Мерките, предвидени в настоящото решение, са в съответствие със становището на комитета, създаден съгласно член 16 от Регламент (ЕО) № 66/2010,
                  
               ПРИЕ НАСТОЯЩОТО РЕШЕНИЕ:
         
            Член 1
            Член 4 от Решение 2012/481/ЕС се заменя със следното:
            
               
                  „Член 4
                  Екологичните критерии за продуктовата група „печатни изделия“, както и съответните изисквания за оценка и проверка, са валидни до 31 декември 2020 г.“
               
            
         
         
            Член 2
            Член 4 от Решение 2014/391/ЕС се заменя със следното:
            
               
                  „Член 4
                  Екологичните критерии за продуктовата група „матраци“, както и съответните изисквания за оценка и проверка, са валидни до 28 юли 2022 г.“
               
            
         
         
            Член 3
            Член 4 от Решение 2014/763/ЕС се заменя със следното:
            
               
                  „Член 4
                  Екологичните критерии за продуктовата група „абсорбиращи продукти за лична хигиена“, както и съответните изисквания за оценка и проверка, са валидни до 31 декември 2022 г.“
               
            
         
         
            Член 4
            Член 4 от Решение 2014/893/ЕС се заменя със следното:
            
               
                  „Член 4
                  Екологичните критерии за продуктовата група „козметични продукти с отмиване“, както и съответните изисквания за оценка и проверка, са валидни до 31 декември 2021 г.“
               
            
         
         
            Член 5
            Адресати на настоящото решение са държавите членки.
         
         
            Съставено в Брюксел на 19 октомври 2018 г. година.
            
               
                  За Комисията
               
               Karmenu VELLA
               
                  Член на Комисията
               
            
         
         
            (1)  ОВ L 27, 30.1.2010 г., стр. 1.
         
            (2)  Решение 2012/481/ЕС на Комисията от 16 август 2012 г. за установяване на екологични критерии за присъждане на екомаркировката на ЕС по отношение на печатни изделия (ОВ L 223, 21.8.2012 г., стр. 55).
         
            (3)  Решение 2014/391/ЕС на Комисията от 23 юни 2014 г. за установяване на екологични критерии за присъждане на знака за екомаркировка на ЕС за матраци (ОВ L 184, 25.6.2014 г., стр. 18).
         
            (4)  Решение 2014/763/ЕС на Комисията от 24 октомври 2014 г. за установяване на екологични критерии за присъждане на знака за екомаркировка на ЕС за абсорбиращи продукти за лична хигиена (ОВ L 320, 6.11.2014 г., стр. 46).
         
            (5)  Решение 2014/893/ЕС на Комисията от 9 декември 2014 г. за установяване на екологични критерии за присъждане на знака за екомаркировка на ЕС за козметични продукти с отмиване (ОВ L 354, 11.12.2014 г., стр. 47).
         
            (6)  Доклад от Комисията до Европейския парламент и Съвета относно прегледа на прилагането на Регламент (ЕО) № 1221/2009 на Европейския парламент и на Съвета от 25 ноември 2009 г. относно доброволното участие на организации в Схемата на Общността за управление по околна среда и одит (EMAS) и Регламент (ЕО) № 66/2010 на Европейския парламент и на Съвета от 25 ноември 2009 г. относно екомаркировката на ЕС (COM(2017) 355 final).